Рекреациялык комплексти өнүктүрүү
Рекреациялык комплексти өнүктүрүү. Кыргызстан зор рекреациялык ресурстарга ээ.
 
Республикада он төрт курорттук-рекреациялык зона бар, республиканын тоолуу аймагы ондогон тоолуу туристтик жана альпинисттик зоналарга бөлүнгөн. Бирок колдо болгон туристтик-рекреациялык потенциал жетиштүү пайдаланылбайт.
 
Республикада туристтик-рекреациялык комплекстин үч жүздөн ашуун мекемелери бар, алардын 21,7%и гана санаторийлик-курорттук жана саламаттыкты жакшыртуучу кызматтарды көрсөтүшөт. Каражаттардын жетишсиздигинен улам республика туризмдин зор капиталдык сарптоолорду талап кылбай турган жана жумшалган каражаттардын тез кайтарымын камсыз кыла турган түрлөрүн өнүктүрүүгө багыт алды. Муну менен катар, иш жүзүндө жылдын көпчүлүк бөлүгүндө пайдаланылбай жаткан пансионаттардын, эс алуу үйлөрүнүн, курорттук-санаторийлик мекемелердин кеңири тармагы менен Ысык-Көлдүн туристтик мүмкүнчүлүктөрүн көбүрөөк пайдалануу болжолдонууда. Кыргызстанда туризмди узак мөөнөттүү перспективага өнүктүрүүнүн потенциалдуу булактары - бул Улуу Жибек жолундагы комплекстүү универсалдык турлар, треккинг, тоолордогу мергенчилик, курорттор, лыжа спорту, ысык суулар жана туз шахталарын кошкондо саламаттыкты жакшыртуучу объектилер. Рекреациялык комплексте зор мүмкүнчүлүктөр бар.
 
Бирок рекреациялык комплексти өнүктүрүү эң натыйжалуу жана кирешелүү болушу үчүн биргелешкен туристтик фирмаларды түзүү, алар үчүн салык салуу системасында кошумча гарантияларды жана жеңилдиктерди иштеп чыгуу жолу менен чет өлкөлүк инвестицияларды тартуунун эсебинен эң сапаттуу сервисти уюштуруу зарыл. О. э. виза системасын жакшыртуу жана туристтердин келишине бардык чектөөлөрдү алып таштоо зарыл. Туристтердин жол чектерин жана кредит карточкаларын пайдаланышынын максатында республикадагы колдонулуп жаткан банк системасынын өркүндөтүлбөгөндүгүн тез жоюу зарыл. Туристтик маршруттардын жарнамасын (видеофильмдерди, түстүү репродукцияларды, сейрек кездешүүчү жерлердин сүрөттөрү тартылган географиялык карталарды) алда канчалык жакшыртуу, вертолетторду пайдалануу, Бишкектин, Оштун, Чолпон-Атанын, Жалал-Абаддын, Таластын аэропортторун шайма-шай кылуу керек.

Колдонулган адабияттар
Мусакожоев Ш.М. ж.б. Экономика: Жогорку окуу жайлары үчүн окуу китеби. Оңд. толукт. 2-бас./ Ш.М. Мусакожоев, Б.Ч. Ишенов, Б.Ш. Мусакожоева. - Б.: «Турар». 2011. - 528 б. ISBN 978-9967-15-095-9
Экономика